《过江宁》
明代·何绛

生无谐俗骨，雅性在山水。江淮与河汉，涉历非今始。

暮春理轻策，忽来五千里。今陵旧陪京，严城高百雉。

我行骑敝驴，落日过都市。父老为我言，未语先垂涕。

六街址尚存，高台平似砥。宫阙禾黍中，瑟瑟秋风起。

独有秦淮流，千年不复改。异哉秦始皇，金埋王气死。

天道本好还，二世亦已耳。

作者简介：何绛，字不偕，号孟门，顺德人。明亡，乃自放废，徜徉罗浮、西樵山中。曾与陈恭尹渡铜鼓洋，访明遗臣，以图反清复明，无果而归。父殁后在家伺母，不复远出。其人论诗甚严，对陈恭尹、梁乐亭诗作有过赞许，但不喜屈大均诗，其诗作淡逸幽远，无悲怨壮愤意，著有《不去庐稿》。